Úradný vestník 201 E , 18/08/2005 S. 0071 - 0077



P6_TA(2004)0058 Vývoz zbraní Uznesenie Európskeho parlamentu k piatej výročnej správe Rady podľa operatívneho ustanovenia č. 8 Kódexu správania sa štátov Európskej únie pri vývoze zbraní (2004/2103(INI)) Európsky parlament, - so zreteľom na piatu výročnú správu Rady podľa operatívneho ustanovenia č. 8 Kódexu správania sa štátov Európskej únie pri vývoze zbraní [1], - so zreteľom na užívateľskú príručku ku Kódexu správania sa štátov Európskej únie pri vývoze zbraní, tak ako sa dohodla pracovná skupina o vývoze konvenčných zbraní 28. októbra 2003 (14283/03), - so zreteľom na spoločnú pozíciu Rady 2003/468/SZBP z 23. júna 2003 o kontrole sprostredkovateľských aktivít pri obchodovaní so zbraňami [2], - so zreteľom na Európsku bezpečnostnú stratégiu, prijatú Radou 12. decembra 2003, - so zreteľom na stratégiu EÚ proti šíreniu zbraní hromadného ničenia, prijatú Radou 12. decembra 2003, ktorej cieľom je, okrem iného, posilniť politiku kontroly vývozu a jej uskutočňovanie, - so zreteľom na článok 17 Zmluvy o EÚ a článok 296 Zmluvy o ES, - so zreteľom na štvrtú výročnú správu Rady podľa operatívneho ustanovenia č. 8 Kódexu správania sa štátov Európskej únie pri vývoze zbraní [3] a uznesenie Parlamentu z 25. septembra 2003 [4] o tejto veci, - so zreteľom na svoje uznesenie z 20. novembra 2003 k oznámeniu Komisie adresovanému Rade, Európskemu parlamentu, Európskemu hospodárskemu a sociálnemu výboru a Výboru regiónov - Európska obrana - Otázky týkajúce sa priemyslu a trhu - Smerom k politike EÚ v oblasti obranných zariadení [5], - so zreteľom na svoje uznesenie z 22. apríla 2004 o ľudských právach vo svete v roku 2003 a politike Európskej únie v tejto veci [6], - so zreteľom na svoje uznesenie z 18. decembra 2003 [7] o zrušení európskeho embarga na obchod so zbraňami s Čínskou ľudovou republikou, - so zreteľom na svoje predchádzajúce uznesenie zo 6. júla 2000 o únosoch detí Armádou božieho odporu (LRA) [8] a z 3. júla 2003 o obchodovaní s deťmi a detskými vojakmi [9], - so zreteľom na článok 45 rokovacieho poriadku, - so zreteľom na správu Výboru pre zahraničné veci a stanovisko Výboru pre medzinárodný obchod (A6-0022/2004), A. keďže vykonávanie prísnych kontrol vývozu zbraní má podstatný význam najmä vzhľadom na bezpečnostnú klímu po studenej vojne, pre ktorú je charakteristická vysoká úroveň regionálnej nestability, nespôsobilé štáty, neštátne subjekty využívajúce detských vojakov, teroristické siete a organizovaný zločin; B. keďže Rada identifikovala niektoré z týchto charakteristík bezpečnostnej klímy po studenej vojne ako tie, ktoré patria k hlavným hrozbám pre vyššie uvedenú Európsku bezpečnostnú stratégiu; C. keďže organizovaný zločin a medzinárodní pašeráci zbraní rozšírili svoju nelegálnu činnosť v oblasti malých zbraní, ktorých voľná a nekontrolovaná dostupnosť bola hlavným faktorom nárastu počtu konfliktov, a trasy nezákonného obchodu so zbraňami prechádzajú cez územie rozšírenej EÚ a taktiež cez krajiny hraničiace s novorozšírenou EÚ a krajiny regiónu západného Balkánu; D. keďže približne pol milióna ľudí zomrie každý rok v dôsledku násilia súvisiaceho s ľahkými zbraňami, a to v ozbrojených konfliktoch, ako aj v súvislosti s trestnou činnosťou; E. keďže v poslednom desaťročí došlo k značnému nárastu využívania súkromných bezpečnostných alebo vojenských spoločností, čo si vyžaduje vytvorenie legislatívy na kontrolu a sledovanie aktivít súkromných poskytovateľov vojenských, policajných a bezpečnostných služieb; F. keďže EÚ by si mala splniť svoju narastajúcu zodpovednosť ohľadom mieru a bezpečnosti v Európe a na celom svete prostredníctvom ďalších iniciatív na obmedzenie zbrojenia a na odzbrojenie; G. keďže maximálna transparentnosť v tejto oblasti vrátane vypracovania komplexných výročných správ je základným predpokladom pre demokratickú zodpovednosť ako najlepšej záruky mieru a stability; H. keďže užívateľská príručka ku Kódexu správania sa štátov Európskej únie pri vývoze zbraní je významným krokom vpred pre vyjasnenie ustanovení kódexu, týkajúcich sa záznamov o zamietnutiach a konzultácií, a pre pomoc pri predchádzaní jeho odlišného výkladu v jednotlivých členských štátoch; I. keďže spoločná pozícia Rady, týkajúca sa kontroly sprostredkovateľských aktivít pri obchodovaní so zbraňami predstavuje prvý krok v rámci kontroly nelegálnych sprostredkovateľských aktivít pri obchodovaní so zbraňami, treba však odstrániť ešte mnoho nedostatkov, aby sa neoslabila jej účinnosť; J. keďže napriek dosiahnutému pokroku sa ukazuje, že zbrane EÚ, ich komponenty, licencie EÚ na výrobu zbraní v zámorí, súkromné vojenské a bezpečnostné služby EÚ, vojenský personál EÚ, odborné znalosti, výcvik a zariadenia pre vykonávanie trestu smrti, mučenie a iné kruté, neľudské a ponižujúce zaobchádzanie sa naďalej poskytujú regiónom vo svete, v ktorých sa normy stanovené kódexom bezpochyby nerešpektujú; K. keďže s cieľom bojovať proti nelegálnemu obchodu so zbraňami a účinne predchádzať dodávkam zbraní nevhodným konečným užívateľom je nevyhnutné, aby preprava zbraní, koneční užívatelia vyvážaných zbraní, ďalšie vojenské a bezpečnostné zariadenia, licenčná výroba a sprostredkovateľské aktivity pri obchodovaní so zbraňami podliehali účinnejším kontrolám; L. keďže osobitne v súvislosti s rozvojom európskej politiky v oblasti zbrojárskeho priemyslu a spoločnej bezpečnostnej a obrannej politiky je potrebné viac harmonizovať politiku EÚ, týkajúcu sa kontroly vývozu zbraní; M. keďže horeuvedené uznesenie Parlamentu z 20. novembra 2003 zdôrazňuje, že vnútorné otváranie vojenských trhov by mali sprevádzať prísne kontroly vývozu na vonkajších hraniciach EÚ; N. keďže podiel EÚ na celkovom medzinárodnom obchode so zbraňami a najmä na vývoze malých a ľahkých zbraní vzrástol po pristúpení desiatich nových členských štátov 1. mája 2004, pričom niektoré z týchto štátov majú významnú produkciu a vývoz zbraní; keďže niektoré nové členské štáty stále nemajú dostatočné možnosti na bezodkladné splnenie existujúcich záväzkov vyplývajúcich z kódexu a preto by potrebovali pomoc s ich vykonávaním; O. keďže približne 80 percent vývozu zbraní EÚ v rokoch 1999 až 2003 smerovalo do krajín mimo Európy; P. keďže v dôsledku prijatia kódexu desiatimi novými členskými štátmi sa zvýšilo množstvo zbraní vyvážaných v súlade s kódexom; Q. keďže v súvislosti s ďalším rozširovaním EÚ je osobitne dôležité, aby kandidátske krajiny, ktorými sú Chorvátsko, Bulharsko, Rumunsko a Turecko, tiež pripravili výročné správy o svojej politike v oblasti vývozu zbraní, zlepšili kontroly vývozu zbraní a zabezpečili dodržiavanie príslušných základných noriem; v presvedčení, že členské štáty by mali tento proces nielen aktívne podporovať, ale súčasne by mali byť pozitívnym príkladom vzhľadom na prísne dodržiavanie kódexu a vypracovávanie komplexných výročných správ o ich činnostiach v oblasti vývozu zbraní; R. v presvedčení, že ďalšia harmonizácia politiky vývozu zbraní v členských štátoch by predstavovala významný príspevok k rozvoju Európskej bezpečnostnej a obrannej politiky a taktiež by prispela k posilneniu spoločnej zahraničnej politiky členskými štátmi; S. v presvedčení, že politika EÚ, týkajúca sa kontroly vývozu zbraní musí byť taká, aby sa zabezpečila súdržnosť v postupe Spoločenstva v oblasti zahraničnej politiky, vrátane cieľov v oblastiach predchádzania krízam, boja proti chudobe, posilnenia demokracie a presadzovania ľudských práv; T. v presvedčení, že v globálnom kontexte by bol skutočne účinný len medzinárodný režim obchodu so zbraňami, ktorý sa zameriava na medzinárodnú zmluvu o obchode so zbraňami, založenú na existujúcich záväzkoch štátov podľa medzinárodného práva; 1. domnieva sa, že v boji proti medzinárodnému terorizmu a v záujme predchádzania konfliktom, regionálnej stabilizácie a dodržiavania ľudských práv je rozhodujúcim prvkom transparentná a efektívna spoločná politika v oblasti kontroly vývozu zbraní; 2. víta preto pokrok, o ktorom sa hovorí v piatej výročnej správe o uplatňovaní kódexu, a najmä pokračovanie v súhrne postupov odsúhlasených členskými štátmi, ktorý bol uverejnený v prílohe I, a v tabuľke v prílohe II, obsahujúcej údaje o počte a hodnote vystavených vývozných licencií a o hodnote vývozu zbraní; 3. víta najmä zlepšenia pri poskytovanie informácií zo strany starých aj nových členských štátov, čo sa týka ich vývozu zbraní; avšak v niektorých prípadoch vyjadruje nespokojnosť s obsahom poskytnutých údajov; 4. domnieva sa, že poskytovanie včasných, úplných a kompatibilných údajov všetkými členskými štátmi je nevyhnutné na zabezpečenie transparentnosti poskytovaných údajov; 5. s potešením víta, že proces harmonizácie postupov informovania pokračoval a že sa vykonali ďalšie kroky na dosiahnutie úplne porovnateľných štatistických údajov v členských štátoch; 6. zamýšľa preto, napriek pokroku pri dosahovaní lepšej harmonizácie štatistických údajov, zabezpečiť, aby každý členský štát poskytoval údaje o druhu a množstve dodávaných zbraní a o celkovej hodnote vývozu a počte zamietnutých licencií s uvedením dôvodov zamietnutia a s presnejšími informáciami o cieľovej krajine dodávok a rozdelení konečných užívateľov, s cieľom zlepšiť transparentnosť na základe takýchto úplnejších a viac harmonizovaných údajov; 7. víta v tomto ohľade vytvorenie centrálnej databázy záznamov o zamietnutiach na sekretariáte Rady v Bruseli a zdôrazňuje jej užitočnosť, keďže ihneď poskytne všetkým členským štátom zdroj informácií, ktorý im umožní prešetriť konkrétne prípady zamietnutia; vyzýva na rozšírenie tejto databázy v primeranej lehote s cieľom zahrnúť do nej informácie o konzultáciách v súlade s kódexom, ako aj o konečných užívateľoch, ktorí sú známi alebo podozriví z účasti na opätovnom vývoze, nesprávnom použití alebo zneužití zbraní a ostatného kontrolovaného tovaru; 8. zamýšľa tiež, aby sa informácie o neformálnych zamietnutiach vývozu zbraní uvádzali vo vnútroštátnych správach o vývozoch zbraní pred podaním oficiálnej žiadosti o licenciu; 9. zdôrazňuje užitočnosť tejto centrálnej databázy záznamov o zamietnutiach, keďže ihneď poskytne všetkým členským štátom zdroj informácií, ktorý im umožní prešetriť konkrétne prípady zamietnutia; 10. víta novú a aktualizovanú verziu Spoločného vojenského zoznamu EÚ a jeho uverejnenie v úradnom vestníku; vyzýva členské štáty na podrobnejšie a transparentnejšie informovanie o vývozoch "dvojakého využitia", do takej miery, v akej sú tieto často využívané v prípadoch porušovania ľudských práv; 11. domnieva sa, že znenie kódexu vedie k odlišným výkladom v rôznych členských štátoch a preto víta vydanie užívateľskej príručky ku kódexu, ktorá vymedzuje a objasňuje operatívne ustanovenia kódexu; vyzýva členské štáty na zmenu exportných kritérií s cieľom zlepšiť ich jednoznačnosť a zrozumiteľnosť a zabezpečiť, aby v plnej miere odrážali existujúce záväzky štátov podľa medzinárodného práva; 12. víta skutočnosť, že sa začal prieskum o uplatnení kritéria 8 (zlučiteľnosť vývozu zbraní s technickými a ekonomickými možnosťami prijímateľskej krajiny), ktorý predstavuje významný príspevok k predchádzaniu krízam a k trvalo udržateľnému rozvoju v spoločensky menej rozvinutých krajinách, zatiaľ čo dôrazne vyzýva členské štáty, aby tento postup opakovali vzhľadom na uplatnenie zostávajúcich siedmich kritérií; 13. domnieva sa, že jednotné pravidlá EÚ na kontrolu sprostredkovateľských aktivít pri obchodovaní so zbraňami sú nevyhnutné; víta spoločnú pozíciu EÚ o sprostredkovateľských aktivitách pri obchodovaní so zbraňami z roku 2003, ale domnieva sa, že stále pretrváva nedostatok operatívnych ustanovení umožňujúcim členským štátom konkrétnu kontrolu sprostredkovateľských aktivít pri obchodovaní so zbraňami, preprave zbraní a aktivitách financovania zbraní osobami, ktoré sú občanmi alebo majú pobyt v EÚ, keď sa tento druh aktivít a súvisiace dodávky zbraní uskutočňujú cez "tretie krajiny"; 14. víta najmä úsilie Rakúska, Belgicka, Fínska, Francúzska, Nemecka, Holandska, Švédska a Veľkej Británie kontrolovať sprostredkovateľské aktivity pri obchodovaní s konvenčnými zbraňami, a vyzýva ďalšie členské štáty, aby urýchlili vnútroštátne postupy na uplatnenie kontrol týchto sprostredkovateľských aktivít, ktoré sú stanovené v spoločnej pozícii Rady o kontrole sprostredkovateľských aktivít pri obchodovaní so zbraňami; 15. opakuje svoj názor, že by sa mal zaviesť povinný registračný a autorizačný systém pre transakcie týkajúce sa sprostredkovateľských aktivít pri obchodovaní so zbraňami, ktorý by sa mal tiež vzťahovať na občanov a spoločnosti EÚ mimo územia EÚ, rovnako, ako je to stanovené v právnych predpisoch USA; 16. vyzýva členské štáty, aby zahrnuli služby pre prepravu zbraní a financovanie týkajúce sa zbraní do ich právnych predpisov o sprostredkovateľských aktivitách pri obchodovaní so zbraňami; 17. vyzýva členské štáty, aby zakázali sprostredkovateľské aktivity pri obchodovaní so zariadením na vykonávanie trestu smrti, mučenia a iného krutého, neľudského a ponižujúceho zaobchádzania; a aby zaviedli trestné postihy za porušovanie zbrojného embarga, vydaného OSN, EÚ alebo OBSE, uskutočnené na akomkoľvek mieste zo strany občanov EÚ, sprostredkovateľov obchodu so zbraňami a spoločností registrovaných v EÚ, ako aj vnútroštátneho zbrojného embarga príslušného členského štátu; 18. víta skutočnosť, že "uvedenie konečného využitia tovarov" bolo začlenené medzi minimálne údaje, ktoré sa majú uviesť v certifikáte konečného užívateľa; zároveň vyzýva na zahrnutie klauzuly proti zneužitiu obsahujúcej vyhlásenie, že daný materiál sa nebude využívať na zakázané účely; opakuje však svoju požiadavku zriadiť monitorovací systém pre overovanie presunu a kontrolu po vývoze, ktorého súčasťou by mali byť systematické fyzické inšpekcie príslušnými vnútroštátnymi orgánmi na miestach presunu a skladovania s možnosťou uloženia pokút; 19. vyzýva preto znovu členské štáty, aby preskúmali možnosť zriadiť spoločný monitorovací systém na úrovni EÚ a odporúča, aby sa zvážil vzor európskej agentúry na kontrolu vývozu zbraní; 20. vyzýva Radu a členské štáty, aby zachovali embargo EÚ na obchod so zbraňami s Čínskou ľudovou republikou a neoslabili existujúce vnútroštátne obmedzenia tohto druhu predaja zbraní; domnieva sa, že toto embargo by sa malo zachovať, až kým EÚ neprijme právne záväzný Kódex správania sa štátov EÚ pri vývoze zbraní a Čínska ľudová republika nepodnikne konkrétne kroky na zlepšenie situácie v oblasti dodržiavania ľudských práv v krajine, okrem iného ratifikovaním Medzinárodného paktu o občianskych a politických právach a úplným rešpektovaním práv menšín; 21. žiada Radu, aby zabezpečila koherentný prístup k politike EÚ v súvislosti s uvalením embárg na obchod so zbraňami v prípade vlád zodpovedných za vážne porušovanie ľudských práv; 22. vyzýva kandidátske krajiny - Chorvátsko, Bulharsko, Rumunsko a Turecko, aby na základe kódexu sprísnili svoje vnútroštátne právne predpisy a najmä svoje postupy v oblasti vývozu zbraní a aby podávali správu o týchto praktikách v súlade s prílohou I a II k piatej výročnej správe, vyzýva Komisiu, aby podrobne sledovala pokrok v procese rokovaní o pristúpení a vyzýva súčasné členské štáty, aby vypracovali a uverejnili vnútroštátne výročné správy na kalendárny rok 2004 a na každý ďalší rok; 23. domnieva sa, že aj noví susedia rozšírenej EÚ a krajiny, s ktorými EÚ uzavrela alebo má v úmysle uzavrieť dohodu o stabilizácii a pridružení, by mali byť požiadaní o dodržiavanie kódexu; domnieva sa, že konkrétna pozornosť by sa mala sústrediť na Kaliningrad, ktorý v minulosti slúžil ako tranzitný bod pre prepravu vojenského materiálu a zbraní z ostatných častí Ruska pre nelegálnych konečných užívateľov; vyzýva Radu a Komisiu, aby v spolupráci s Ruskou federáciou uprednostnili opatrenia, ktoré napomôžu v boji proti protiprávnemu obchodovaniu vrátane pravidelných výmen informácií o vývozných a tranzitných kontrolách a licenciách; 24. vyzýva členské štáty, aby koordinovaným spôsobom poskytli potrebnú pomoc všetkým štátom, ktoré nedisponujú nevyhnutnými prostriedkami na náležité uplatnenie kódexu; 25. víta v tomto ohľade skutočnosť, že vlády Poľska a Švédska dali podnet na uskutočnenie piatich neformálnych schôdzí COARM za účasti starých a nových členských štátov, zameraných na kontrolu vývozu zbraní; odporúča, aby sa tento systém schôdzí COARM zachoval a aby sa stal reprezentatívnejším a pravidelným, a víta úsilie vlády Holandska zahájiť s kandidátskymi krajinami a ďalšími štátmi, ktoré o to prejavia záujem, uplatňovanie kódexu v praxi; 26. opakuje požiadavku právne záväzných ustanovení a plnej harmonizácie politiky členských štátov v oblasti kontroly vývozu zbraní ako krátkodobý cieľ a nalieha na členské štáty, aby napredovali v tomto smere zavedením postihov trestajúcich akékoľvek porušenie zo strany podnikov registrovaných v EÚ zbrojných embárg vydaných OSN, EÚ, OBSE, alebo ktorýmkoľvek členským štátom; 27. odporúča, aby sa v prechodnom období podnikli tieto kroky: a) vopred uskutočniť porady medzi členskými štátmi, týkajúce sa prevozu zbraní do oblastí ohrozených krízami, spolu s vytvorením kontrolného zoznamu EÚ s údajmi o "červených zástavách" predstavujúcich včasné varovanie v prípade vážnych obáv týkajúcich sa konkrétnych konečných užívateľov, ktoré by mohli mať vplyv na udeľovanie licencií na vývoz zbraní; b) úplný multilaterálny prístup ku konzultačnému procesu v súvislosti s rozhodnutiami o udelení alebo zamietnutí licencie, v prvom rade so záväzkom členských štátov oznámiť každému členskému štátu obsah a výsledok každej porady, ktorej sa zúčastnia, najmä v prípade, keď členský štát zamýšľa udeliť licenciu, ktorá bola zamietnutá iným členským štátom; c) začlenenie všetkých zásad, kritérií a operatívnych ustanovení kódexu do vnútroštátnych právnych predpisov, s porozumením, že to nemá vplyv na právo členských štátov vykonávať reštriktívnejšie vnútroštátne politiky; d) všetky budúce embargá EÚ sa vzťahujú na tie kategórie zariadení uvedených na spoločnom vojenskom zozname, alebo v prílohách k nariadeniu Rady (ES) č. 1334/2000 [10] (nariadenie o dvojakom použití), pre ktoré platí embargo; 28. vyzýva na postupné odstránenie kontrol presunu zbraní v rámci Európskej únie vzhľadom na vytvorenie spoločného európskeho zbrojárskeho trhu v súvislosti so spoločnou politikou EÚ v oblasti kontroly vývozu zbraní, napríklad prostredníctvom dohody o pravidle zakazujúcom udelenie licencie, ktorá bola zamietnutá iným členským štátom, ktoré stanovuje kódex EÚ; 29. dôrazne podporuje návrh nariadenia Rady o obchode, ktoré zakazuje vývoz každého druhu zariadenia na vykonávanie trestu smrti, mučenia, alebo iného ponižujúceho alebo neľudského zaobchádzania, zakazuje špeciálne zbrane, ako sú protipechotné míny, a ustanovuje prísne kontroly pre zariadenia, ktoré by mohli byť použité na vnútorné represie; 30. vyzýva vzhľadom na kontroly vývozu týkajúce sa tretích krajín, na osobitnú pozornosť vo vzťahu k výrobkom, ktoré sa môžu použiť na občianske a vojenské účely, ako sú monitorovacie technológie, a podobne náhradné diely a výrobky použiteľné v kybernetickej vojne alebo porušovania ľudských práv bez smrteľných následkov; 31. zdieľa obavy COARM týkajúce sa vhodnosti povolenia vývozu regulovaných tovarov na humanitárnu pomoc za okolností, keď by sa inak povolenie na export zamietlo; uznáva, že v konfliktných regiónoch môžu niektoré druhy regulovaných tovarov prispieť k bezpečnosti a prosperite civilného obyvateľstva, avšak zdôrazňuje, že toto sa musí veľmi prísne od prípadu k prípadu prešetriť spolu s obdržaním dostatočných záruk členských štátov, že nedôjde k zneužitiu; 32. vyzýva členské štáty, aby vzali na vedomie, že kódex sa tiež vzťahuje na udeľovanie licencií na tovar, ktorý má byť dovážajúcim štátom začlenený do systému montážnej podskupiny alebo dokončených zbraní pre následný vývoz do tretej krajiny; 33. vyzýva členské štáty, aby schválili právne predpisy, ktoré požadujú udeľovanie licencií pre výrobu licenčných zbraní EÚ (alebo ich komponentov) v tretích krajinách; 34. vyzýva členské štáty, aby vzali na vedomie, že kódex sa tiež vzťahuje na všetky formy prevozu zbraní "vláda vláde", konkrétne na prevoz prebytočných zbraní; opakuje, že vývoz alebo prevoz prebytočných zbraní do krajín, kde budú používané na účely porušovania ľudských práv, medzinárodného humanitárneho práva alebo iného porušovania medzinárodného práva, je porušením kódexu; 35. vyzýva členské štáty, aby vzali na vedomie, že kódex sa tiež vzťahuje na prevoz vojenského, bezpečnostného a policajného personálu, na odborné znalosti a výcvik, ako aj na súkromné vojenské a bezpečnostné služby; 36. vyzýva členské štáty, aby odsúhlasili zoznam krajín zapojených do ozbrojených konfliktov, v prípade ktorých by mal byť vývoz zbraní principiálne zakázaný, vytvorený na základe správ a odporúčaní Bezpečnostnej rady OSN ohľadom monitorujúcich mechanizmov na zbrojné embargá; 37. zdôrazňuje význam výskumu zameraného na zabezpečenie právneho dohľadu a kontroly elektronického prenosu informácií, softvéru a technológií, ktoré môžu súvisieť s tovarmi, ktoré sú na zozname tých tovarov Spoločenstva, pre ktoré sa vyžaduje vývozná licencia; 38. vyzýva tiež krajiny vyvážajúce zbrane, ktoré nie sú členskými krajinami EÚ, aby podporili zásady a kritériá kódexu, aby tak kódex znamenal skutočný príspevok ku kontrole vývozu zbraní, k predchádzaniu konfliktom a presadzovaniu mieru vo svete; 39. domnieva sa, že účinná globálna kontrola vývozu zbraní sa môže dosiahnuť iba prostredníctvom medzinárodného režimu pre kontrolu obchodu so zbraňami a vyzýva preto členské štáty, aby podporovali prísne medzinárodné predpisy pre vývoz zbraní vzhľadom na nadchádzajúcu hodnotiacu konferenciu OSN o malých zbraniach v roku 2006 a aby uskutočnili kroky smerom k uzavretiu právne záväznej medzinárodnej zmluvy o obchode so zbraňami, vrátane opatrení potrebných na konverziu a reštrukturalizáciu podnikov vyrábajúcich vojenské tovary; 40. vyzýva Radu a členské štáty, aby prísne monitorovali súlad s osvedčeniami pre konečných užívateľov, a najmä s informáciami o krajine konečného určenia, o zákaze opätovného vývozu a s vyhlásením, že tovary nebudú používané na iné ako uvedené účely; 41. vyzýva vlády členských štátov, aby uskutočnili dôsledné prehodnotenie kódexu, pričom zohľadnia vyššie uvedené požiadavky a odporúčania a poradia sa s príslušnými stranami, ako sú parlamentné a mimovládne organizácie; 42. poveruje svojho predsedu, aby toto uznesenie postúpil Rade a Komisii a parlamentom a vládam členských štátov a tretích krajín, ktoré súhlasili s dodržiavaním zásad kódexu. [1] Ú. v. EÚ C 320, 31.12.2003, s. 1. [2] Ú. v. EÚ L 156, 25.6.2003, s. 79. [3] Ú. v. ES C 319, 19.12.2002, s. 1. [4] Ú. v. EÚ C 77 E, 26.3.2004, s. 414. [5] Ú. v. EÚ C 87 E, 7.4.2004, s. 518. [6] Prijaté texty, P5_TA(2004)0376. [7] Prijaté texty, P5_TA(2003)0599. [8] Ú. v. ES C 121, 24.4.2001, s. 401. [9] Ú. v. EÚ C 74 E, 24.3.2004, s. 854. [10] Ú. v. ES L 159, 30.6.2000, s. 1. --------------------------------------------------